Man kry swaar vonnis ná verkragtingstogArgieffoto ŉ 23-jarige man is vandeesweek swaar gevonnis nadat hy en ŉ medepligtige twee vroue, onderskeidelik 17 en 26 jaar oud, kort ná mekaar naby Orkney in Noordwes verkrag het. Kol. Sabata Mokgwabone, polisiewoordvoerder, het Woensdag gesê die man en sy medepligtige het in November 2012 by ŉ huis in die Kanana- informele nedersetting ingebreek waar hulle die eerste slagoffer beroof en verkrag het. Hulle het met haar selfoon, ŉ skootrekenaar en geld gevlug. “Terwyl hulle gevlug het, het hulle op die tweede slagoffer, op pad na haar huis toe, afgekom. Hulle het haar na ’n bouval gesleep waar hulle haar ook verkrag het,” het Mokgwabone gesê. Die mans is deur die polisie se eenheid teen gesinsgeweld, kindermishandeling en seksuele misdrywe in hegtenis geneem. Een van die verdagtes is Maandag in die Klerksdorp-streekshof tot lewenslange tronkstraf gevonnis. Die tweede verdagte se verhoor duur steeds voort. Die polisiebestuur het die swaar vonnis verwelkom.